Dagga-navorser rook self nooit | Netwerk24
Raphael Mechoulam (86), 'n professor aan die Hebrew-universiteit in Jerusalem in Israel, het reeds in die jare sestig begin om die cannabis-plant te bestudeer.
Hy het ontdek die plant bevat twee psigo-aktiewe bestanddele, naamlik tetrahydrocannabinol (THC) en cannabidiol (CBD), wat nou deur wetenskaplikes ondersoek word vir die behandeling van onder meer pyn en kanker.
Mechoulam het aan Culture Magazine gesê hy het onwetend die wet verbreek toe die polisie vir hom die dagga gegee het om sy eerste eksperimente uit te voer. Hy het later monsters van die Israeliese ministerie van gesondheid ontvang.
Ek het dit nog nooit gebruik nie
"Ek het dit nog nooit gebruik nie," het hy gesê. "Aangesien ek navorsing gedoen het en 'n amptelike voorraad van dagga ontvang het, sou die gebruik daarvan vir nie-wetenskaplike redes ons werk kon kniehalter. Nie ek of my studente het egter ooit belanggestel om dit te gebruik nie."
Sy werk het ook die brein se endocannabinoïde stelsel geïdentifiseer. Dit speel 'n rol in 'n mens se gemoed, asook geheue en die sensasie van pyn.